b'\n_START_ARTICLE_\nDemenca z Lewyjevimi telesci\n_START_SECTION_\nSimptomi\n_START_PARAGRAPH_\nDemenca z lewyjivimi telesci se ka\xc5\xbee s kognitivno disfunkcijo, prej ali slej pa se pri vseh bolnikih pojavi demenca. V nasprotju z alzheimerjevo boleznijo, kjer je prvi simptom slab\xc5\xa1anje spomina, demenca z lewyjevimi telesci prizadene pozornostni sistem, izvr\xc5\xa1ilne in vidno-prostorske sposobnosti, najpogosteje bolj zgodaj in bolj izrazito kot alzheimerjeva bolezen. Spomin je pri DLT prizadet kasneje v poteku. Pogosto pri bolniku opazimo na primer te\xc5\xbeave pri vo\xc5\xbenji, med katero se izgublja ali neustrezno ocenjuje razdalje, ali kot slab\xc5\xa1anje sposobnosti za delo. V nasprotju z bolniki s parkinsonovo boleznijo bolniki z demenco z lewyjevimi telesci razvijejo napredujo\xc4\x8d kognitivni upad pred nastopom motori\xc4\x8dnih (ekstrapiramidnih) znakov ali znotraj prvega leta od nastopa teh znakov.\n_START_SECTION_\nEpidemiologija\n_START_PARAGRAPH_\nDLT je po alzheimerjevi bolezni in me\xc5\xa1anemu tipu bolezni vaskularno demenco tretji najpogostej\xc5\xa1i vzrok demence. Praviloma nastopi po 50. letu starosti. Po oceni ima okoli 60 do 75\xc2\xa0% bolnikov, diagnosticiranih z demenco, alzheimerjevo bolezen ali me\xc5\xa1ani tip demence (alzheimerjevo bolezen in vaskularbo demenco), 10 do 15\xc2\xa0% pa demenco z lewyjevimi telesci. Preostali bolniki spadajo v \xc5\xa1irok spekter drugih tipov demence (pickova bolezen, korsakovova bolezen, \xc4\x8dista vaskularna demenca ...). Pogostnost demence z lewyjevimi telesci je verjetno podcenjena. Glede na spol je nekoliko pogostej\xc5\xa1a pri mo\xc5\xa1kih. Njena prevalenca se s starostjo ve\xc4\x8da; povpra\xc4\x8dna starost nastopa bolezni je 75 let.\n_START_SECTION_\nVzrok\n_START_PARAGRAPH_\nPoglavitni vzrok bolezni ni pojasnjen, opisali pa so genetsko povezavo z genom PARK11. Enako kot parkinsonova in alzheimerjeva bolezen se tudi DLT praviloma pojavlja sporadi\xc4\x8dno in ne ka\xc5\xbee, da bi bila bolezen mo\xc4\x8dno vezana na dednost. Kot pri alzheimerjevi bolezni je tudi pri DLT tveganje pove\xc4\x8dano pri podedovanem alelu \xce\xb54 gena za apolipoprotein E (APOE)._NEWLINE_Pri DLT je izguba holinergi\xc4\x8dnih nevronov, ki proizvajajo acetilholin, povezana z upadom kognitivne funkcije, podobno kot pri alzheimerjevi bolezni. Na drugi strani pa je odmiranje dopaminergi\xc4\x8dnih nevronov, ki proizvajajo dopamin, odgovorno za upad motori\xc4\x8dne oziroma gibalne funkcije, podobno kot pri parkinsonovi bolezni. Zato demenca z lewyjevimi telesci v dolo\xc4\x8denih vidikih spominja na obe drugi omenjeni nevrodegenerativni bolezni.'